Sklep I R 148/2011
Sodna praksa Vrhovnega sodišča, 2012-01-19

spor o pristojnosti - izvršba - kumulacija izvršilnih sredstev - izvršba na dolžnikovo plačo

Ker je upnik kot prvo izvršilno sredstvo predlagal izvršbo na dolžnikovo plačo ter druge stalne prejemke in denarna sredstva dolžnika pri organizacijah za plačilni promet, je krajevno pristojno za vodenje in odločanje v izvršilnem postopku tisto sodišče, ki je krajevno pristojno za odločanje po prvo navedenem sredstvu izvršbe.

Za odločanje v tej izvršilni zadevi je pristojno Okrajno sodišče v Sežani.

1. Upnik je pri Okrajnem sodišču v Ljubljani zoper dolžnika vložil predlog za izvršbo zaradi izterjave 315,65 EUR s pp.

2. Okrajno sodišče v Ljubljani je dolžniku s sklepom VL 153313/2011 z dne 20. 10. 2011 naložilo, da upniku v roku 8 dni po vročitvi sklepa poravna v predlogu navedeno terjatev, dovolilo predlagano izvršbo in odmerilo upnikove stroške. Odločilo je še, da bo izvršilni postopek po pravnomočnosti sklepa o izvršbi vodilo in o njem odločalo Okrajno sodišče v Ljubljani.

3. Okrajno sodišče v Ljubljani se je s sklepom VL 153313/2011 z dne 16. 11. 2011 izreklo za krajevno nepristojno in odločilo, da se zadeva po pravnomočnosti sklepa odstopi Okrajnemu sodišču v Postojni kot stvarno in krajevno pristojnemu sodišču.

4. Okrajno sodišče v Postojni je sprožilo negativni kompetenčni spor z utemeljitvijo, da se krajevna pristojnost v skladu s prvim odstavkom 100. člena Zakona o izvršbi in zavarovanju (v nadaljevanju ZIZ) določa po dolžnikovem stalnem oziroma začasnem prebivališču, to pa je na območju Okrajnega sodišča v Sežani.

5. Za odločanje v tej izvršilni zadevi je pristojno Okrajno sodišče v Sežani.

6. Krajevna pristojnost v izvršbi je izključna pristojnost. V postopku izvršbe na podlagi verodostojne listine je za odločanje o predlogih za izvršbo in za odločanje o vseh drugih vprašanjih v izvršbi do ugotovitve pravnomočnosti sklepa o izvršbi na prvi stopnji krajevno izključno pristojno Okrajno sodišče v Ljubljani (prvi odstavek 40. c člena ZIZ), po ugotovitvi pravnomočnosti sklepa o izvršbi pa je za vodenje in odločanje v izvršilnem postopku na prvi stopnji krajevno pristojno tisto sodišče, ki je krajevno pristojno za odločanje glede na dovoljena sredstva izvršbe (drugi odstavek 40. c člena ZIZ). Krajevna pristojnost sodišča v izvršilnem postopku se določa po predlaganih izvršilnih sredstvih. Če je upnik predlagal za izvršbo več sredstev ali več predmetov, je krajevno pristojno za odločitev o predlogu tisto sodišče, ki je krajevno pristojno za odločanje po prvo navedenem sredstvu izvršbe (drugi odstavek 35. člena ZIZ).

7. Ker je upnik kot prvo izvršilno sredstvo predlagal izvršbo na dolžnikovo plačo ter druge stalne prejemke in denarna sredstva dolžnika pri organizacijah za plačilni promet, je krajevno pristojno za vodenje in odločanje v izvršilnem postopku tisto sodišče, ki je krajevno pristojno za odločanje po prvo navedenem sredstvu izvršbe. V skladu s prvim odstavkom 100. člena ZIZ se krajevna pristojnost pri izvršbi na denarno terjatev dolžnika določa glede na dolžnikovo stalno ali začasno prebivališče. Ker ima dolžnik stalno prebivališče na območju Okrajnega sodišča v Sežani, je stvarno in krajevno pristojno za vodenje in odločanje v tem izvršilnem postopku Okrajno sodišče v Sežani.

ZIZ člen 15, 35, 35/2, 40c, 40c/1, 40c/2, 100, 100/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.